S-718/2023

Mál þetta, sem dómtekið var 8. mars sl., er höfðað með ákæru, útgefinni af lögreglustjóranum á höfuðborgarsvæðinu 31. janúar 2023, á hendur E-kk-þgf A-kk-þgf V-kk-þgf, kt. [...], [...], Reykjavík, fyrir umferðarlagabrot með því að hafa, þriðjudaginn 14. júní 2022, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóðsýni mældist amfetamín 370 ng/ml, tetrahýdrókannabínól 2,2 ng/ml, díazepam 32 ng/ml, klónazepam 16 ng/ml, nordíazepam 33 ng/ml og oxýkódon 95 ng/ml) um [...], [...] og [...]í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði krefst vægustu refsingar sem lög leyfa.

Ákærði er fæddur í júlí [...]. Samkvæmt framlögðu sakavottorði, dagsettu 27. janúar 2023, á ákærði að baki sakarferil sem nær aftur til ársins 2012, en ákærði hefur síðan þá, eftir að hann varð 18 ára, sbr. 1. mgr. 71. gr. almennra hegningarlaga nr. 19/1940 og innan ítrekunartíma, sbr. 3. mgr. sama ákvæðis, sex sinnum verið gerð refsing vegna umferðar-, fíkniefna- og vopnalagabrota. Þann 28. apríl gekkst ákærði undir greiðslu sektar með lögreglustjórasátt, m. a. vegna aksturs undir áhrifum ávana- og fíkniefna. Sama dag gekkst ákærði við lögreglustjórasátt þar sem honum var gerð sekt fyrir umferðarlagabrot, vopnalagabrot og vörslur fíkniefna. Var seinni sáttin hegningarauki við þá fyrri. Með dómi Héraðsdóms Reykjavíkur 20. janúar 2017 var ákærða gert að sæta fangelsi í 60 daga, skilorðsbundið í 2 ár, fyrir akstur undir áhrifum vímuefna, akstur sviptur ökuréttindum og vörslur fíkniefna. Með dómi Héraðsdóms Reykjavíkur 20. nóvember 2019 var ákærða gert að sæta fangelsi í 9 mánuði fyrir akstur undir áhrifum vímuefna, akstur sviptur ökuréttindum og vörslur fíkniefna. Var ákærði sviptur ökurétti ævilangt frá þeim degi að telja. Nú síðast var ákærði dæmdur í 6 mánaða fangelsi með dómi Héraðsdóms Reykjavíkur 22. júní 2021, fyrir akstur undir áhrifum vímuefna, akstur sviptur ökurétti og hegningarlagabrot.

Við ákvörðun refsingar í máli þessu verður við það miðað að ákærði hafi með brotum sínum nú í fimmta sinn gerst sekur um hvoru tveggja akstur undir áhrifum ávana- og fíkniefna, sem og akstur sviptur ökurétti.

Ákærða var veitt reynslulausn 12. ágúst 2021 af eftirstöðvum refsingar, þ. e. 385 dögum, sbr. framangreindan dóm frá árinu 2021, sem þá var til fullnustu. Var reynslutími ákveðinn 2 ár. Með þeim brotum sem ákærði er nú sakfelldur fyrir hefur hann rofið skilorð framangreindar reynslulausnar og fer um ákvörðun refsingar samkvæmt 1. mgr. 82. gr. laga nr. 15/2016 um fullnustu refsinga, sbr. 60. gr. almennra hegningarlaga nr. 19/1940. Verða því eftirstöðvar refsingarinnar dæmdar upp og refsing ákveðin í einu lagi.

Með hliðsjón af framangreindu, sakarefni þessa máls og dómvenju þykir refsing ákærða hæfilega ákveðin fangelsi í 1 ár og 7 mánuði.

Með vísan til lagaákvæða í ákæru er áréttuð ævilöng svipting ökuréttar ákærða.

Ákærði greiði 265.635 krónur í sakarkostnað.

Af hálfu ákæruvaldsins flutti málið K-x-x K-x-x saksóknarfulltrúi.

K-kvk-nf R-kvk-nf G-kvk-nf aðstoðarmaður dómara kveður upp dóm þennan.

DÓMSORÐ:

Ákærði, E-kk-nf A-kk-nf V-kk-nf, sæti fangelsi í 1 ár og 7 mánuði.

Áréttuð er ævilöng svipting ökuréttar ákærða.

Ákærði greiði 265.635 krónur í sakarkostnað.

K-kvk-nf R-kvk-nf G-kvk-nf

--------------------- - -------------------- ---------------------

Rétt endurrit staðfestir,

Héraðsdómi Reykjavíkur,15. mars 2023